Къанокъуэ Арсен: Президентым къыхилъхьахэр сэбэп хъунущ бизнесым зегъэужьынымкIэ
Санкт-Петербург къалэм щекIуэкIа дунейпсо экономикэ зэхуэсышхуэм и лэжьыгъэр иухащ. Абы УФ-м и Президент Путин Владимир, апхуэдэу къэрал куэдым къикIа къулыкъущIэшхуэхэр хэтащ. ЗэIущIэм кърихьэлIащ къэрал 83-м щыщу цIыху мини 3,5-м щIигъу. ЗэIущIэр зэрекIуэкIым тетхыхьын папщIэ къэрал 29-м я цIыхубэ хъыбарегъащIэ IуэхущIапIэхэм къабгъэдэкIыу журналист 1200-рэ къэкIуащ.
Дуней псом, урысей экономикэм и Iуэху зытетхэм щыхэплъа зэIущIэм ирихьэлIащ Къэбэрдей-Балъкъэр Республикэм и лIыкIуэхэри.
ЗэIущIэр зэрекIуэкIам щытепсэлъыхьыжым Къанокъуэ Арсен къыхигъэщхьэхукIащ абы мыхьэнэшхуэ зиIэ Iуэхухэр къызэрыщаIэтар, къэралым и Iэтащхьэ Путин Владимир куууэ зэгупсыса къалэнхэр къызэрыщигъэувар. КъБР-м и Iэтащхьэм жиIащ: «Санкт-Петербург щекIуэкIа экономикэ зэхыхьэшхуэм УФ-м и Президент Путин Владимир къыщыхилъхьа Iуэхухэм къэралым и экономикэм зегъэужьынымкIэ IэмалыщIэхэр къызэрагъэпэщыфынущ. Шэч хэмылъу, суд IэнатIэм иджыпсту иIэ щытыкIэр IэнатIэхэм заужьынымкIэ сэбэп хъуркъым, языныкъуэхэм деж уеблэмэ лъэпощхьэпохэр къадокIуэ. Суд Нэхъыщхьэмрэ Арбитраж Судымрэ зэгугъэхьэжыным теухуауэ Путин Владимир къыхилъхьа Iуэхур сэбэп хъунущ биз- несым и IэнатIэр нэхъ зэIубз щIынымкIэ».
Къанокъуэ Арсен къыхигъэщхьэхукIащ хьэрычэт лэжьакIуэхэм ящыщу къуаншагъэ зэмылIэужьыгъуэхэр зэралэжьам къыхэкIыу, ягъэтIысахэм тралъхьа тезырыр яхуэгъэгъуныр къэралым и бизнесми нэгъуэщI къэралхэм щыщ инвесторхэми я дежкIэ зэрысэбэпыр. «А щIыкIэм тету Урысейм егъэлъагъуэ инвестицэ щытыкIэр иригъэфIэкIуэну зэрыхущIэкъур икIи абы папщIэ хьэрычэтыщIэхэм нэхъ щабэу ябгъэдыхьэну зэрыхьэзырыр», — жиIащ КъБР-м и Iэтащхьэм.
КъБР-м и Iэтащхьэмрэ
Правительствэмрэ я пресс-IуэхущIапIэ.
